《二十一日雨》
宋代·赵蕃

疾风吹倒庭前树，更有飞来雨如注。
终朝畏暑自脱巾，亟起收如不能屦。
前山云重如泼墨，坐想溪流高数尺。
是间无乃隔分龙，点滴才堪清几席。
前时小旱已作忧，三日为霖遂不休。
早禾尽实晚禾秀，造物于此功无留。
只今望霓尤所急，百里之行半九十。
民乃奔走奉神祠，神盍经营足民食。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。